               16.4.2019

               SL

               Uradni list Evropske unije

               L 105/68

      Obvestilo bralcem – L 102
      Obvestilo bralcem – L 102 (glej stran 68)

                  UL L 102 ne bo objavljen.


title: Sklep Sveta (EU) 2017/2211 z dne 25. septembra 2017 o podpisu, v imenu Unije, Sporazuma o znanstvenem in tehnološkem sodelovanju med Evropsko unijo in Hašemitsko kraljevino Jordanijo, v katerem so določeni pogoji za sodelovanje Hašemitske kraljevine Jordanije v partnerstvu na področju raziskav in inovacij v Sredozemlju (PRIMA)

text:
               1.12.2017

               SL

               Uradni list Evropske unije

               L 316/13

         SKLEP SVETA (EU) 2017/2211
   z dne 25. septembra 2017
   o podpisu, v imenu Unije, Sporazuma o znanstvenem in tehnološkem sodelovanju med Evropsko unijo in Hašemitsko kraljevino Jordanijo, v katerem so določeni pogoji za sodelovanje Hašemitske kraljevine Jordanije v partnerstvu na področju raziskav in inovacij v Sredozemlju (PRIMA)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 186 v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Sklep (EU) 2017/1324 Evropskega parlamenta in Sveta (1) določa sodelovanje Unije v partnerstvu na področju raziskav in inovacij v Sredozemlju (v nadaljnjem besedilu: program PRIMA), ki ga skupaj izvaja več držav članic.

               (2)

               Cilj programa PRIMA je izvajanje skupnega programa za okrepitev raziskovalnih in inovacijskih zmogljivosti ter razvoj znanja in skupnih inovativnih rešitev za agroživilske sisteme, da bi dosegli njihovo trajnost, ter za celostno oskrbo in gospodarjenje z vodo v Sredozemlju, da bi ti sistemi ter ta oskrba in gospodarjenje postali odpornejši na podnebne spremembe, učinkovitejši, stroškovno učinkovitejši ter bolj okoljsko in socialno trajnostni ter bi prispevali k odpravljanju težav, povezanih s pomanjkanjem vode, prehransko varnostjo, prehrano, zdravjem, dobrim počutjem in migracijami, vse od njihovega izvora.

               (3)

               Program PRIMA bodo skupaj in pod enakimi pogoji izvajale številne države članice in tretje države (v nadaljnjem besedilu: sodelujoče države) z visoko ravnjo zavezanosti k znanstvenemu, upravljavskemu in finančnemu povezovanju.

               (4)

               Hašemitska kraljevina Jordanija (v nadaljnjem besedilu: Jordanija) je izrazila željo, da se pridruži programu PRIMA kot sodelujoča država, ki je enakopravna z državami članicami in tretjimi državami, pridruženimi okvirnemu programu za raziskave in inovacije (2014–2020) – Obzorje 2020, ki sodelujejo v programu PRIMA.

               (5)

               V skladu s členom 1(2) Sklepa (EU) 2017/1324 Jordanija postane sodelujoča država v programu PRIMA s sklenitvijo mednarodnega sporazuma o znanstvenem in tehnološkem sodelovanju z Unijo, v katerem so določeni pogoji za sodelovanje Jordanije v programu PRIMA.

               (6)

               Svet je 30. maja 2017 pooblastil Komisijo, da v imenu Unije začne pogajanja z Jordanijo o Sporazumu o znanstvenem in tehnološkem sodelovanju med Evropsko unijo in Hašemitsko kraljevino Jordanijo, v katerem so določeni pogoji za sodelovanje Hašemitske kraljevine Jordanije v partnerstvu na področju raziskav in inovacij v Sredozemlju (PRIMA) (v nadaljnjem besedilu: Sporazum), pod pogojem sprejetja Sklepa (EU) 2017/1324. Pogajanja so se uspešno zaključila s parafiranjem Sporazuma.

               (7)

               Sporazum bi bilo treba podpisati –

         SPREJEL NASLEDNJI SKLEP:
   Člen 1
   Podpis Sporazuma o znanstvenem in tehnološkem sodelovanju med Evropsko unijo in Hašemitsko kraljevino Jordanijo, v katerem so določeni pogoji za sodelovanje Hašemitske kraljevine Jordanije v partnerstvu na področju raziskav in inovacij v Sredozemlju (PRIMA), v imenu Unije, se odobri s pridržkom sklenitve navedenega sporazuma (2).
   Člen 2
   Predsednik Sveta je pooblaščen, da imenuje osebo(-e) za podpis Sporazuma v imenu Unije.
   Člen 3
   Ta sklep začne veljati na dan sprejetja.

      V Bruslju, 25. septembra 2017

            Za Svet

            Predsednik

         M. MAASIKAS

      (1)  Sklep (EU) 2017/1324 Evropskega parlamenta in Sveta z dne 4. julija 2017 o sodelovanju Unije v partnerstvu na področju raziskav in inovacij v Sredozemlju (PRIMA), ki ga skupaj izvaja več držav članic (UL L 185, 18.7.2017, str. 1).

      (2)  Besedilo Sporazuma bo objavljeno skupaj s sklepom o njegovi sklenitvi.


title: Sklep Sveta (EU) 2018/15 z dne 18. decembra 2017 o stališču, ki se v imenu Evropske unije zavzame v Skupnem odboru EGP glede spremembe Priloge XXI (Statistika) k Sporazumu EGP

text:
                  9.1.2018

                  SL

                  Uradni list Evropske unije

                  L 4/13

            SKLEP SVETA (EU) 2018/15
      z dne 18. decembra 2017
      o stališču, ki se v imenu Evropske unije zavzame v Skupnem odboru EGP glede spremembe Priloge XXI (Statistika) k Sporazumu EGP
      SVET EVROPSKE UNIJE JE –
      ob upoštevanju Pogodbe o delovanju Evropske unije in zlasti člena 338(1) v povezavi s členom 218(9) Pogodbe,
      ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
      ob upoštevanju predloga Evropske komisije,
      ob upoštevanju naslednjega:

                  (1)

                  Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

                  (2)

                  Na podlagi člena 98 Sporazuma EGP se lahko Skupni odbor EGP med drugim odloči spremeniti Prilogo XXI (Statistika) k Sporazumu EGP.

                  (3)

                  Uredbo (EU) 2016/792 Evropskega parlamenta in Sveta (3) je treba vključiti v Sporazum EGP.

                  (4)

                  Prilogo XXI (Statistika) k Sporazumu EGP bi bilo zato treba ustrezno spremeniti.

                  (5)

                  Stališče Unije v Skupnem odboru EGP bi moralo zato temeljiti na priloženem osnutku sklepa –

            SPREJEL NASLEDNJI SKLEP:
      Člen 1
      Stališče, ki se v imenu Unije zavzame v Skupnem odboru EGP glede predlagane spremembe Priloge XXI (Statistika) k Sporazumu EGP, temelji na osnutku sklepa Skupnega odbora EGP, priloženem temu sklepu.
      Člen 2
      Ta sklep začne veljati na dan sprejetja.

         V Bruslju, 18. decembra 2017

               Za Svet

               Predsednica

            K. SIMSON

         (1)  UL L 305, 30.11.1994, str. 6.

         (2)  UL L 1, 3.1.1994, str. 3.

         (3)  Uredba (EU) 2016/792 Evropskega parlamenta in Sveta z dne 11. maja 2016 o harmoniziranih indeksih cen življenjskih potrebščin in harmoniziranem indeksu cen stanovanjskih nepremičnin ter razveljavitvi Uredbe Sveta (ES) št. 2494/95 (UL L 135, 24.5.2016, str. 11).

         OSNUTEK
         SKLEP SKUPNEGA ODBORA EGP št. …/2017
         z dne …
         o spremembi Priloge XXI (Statistika) k Sporazumu EGP
         SKUPNI ODBOR EGP JE –
         ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti člena 98 Sporazuma EGP,
         ob upoštevanju naslednjega:

                     (1)

                     Uredbo (EU) 2016/792 Evropskega parlamenta in Sveta z dne 11. maja 2016 o harmoniziranih indeksih cen življenjskih potrebščin in harmoniziranem indeksu cen stanovanjskih nepremičnin ter razveljavitvi Uredbe Sveta (ES) št. 2494/95 (1) je treba vključiti v Sporazum EGP.

                     (2)

                     Uredba (EU) 2016/792 razveljavlja Uredbo Sveta (ES) št. 2494/95 (2), ki je vključena v Sporazum EGP in jo je zato treba v okviru Sporazuma EGP razveljaviti.

                     (3)

                     Prilogo XXI k Sporazumu EGP bi bilo zato treba ustrezno spremeniti –

               SPREJEL NASLEDNJI SKLEP:
         Člen 1
         Besedilo točke 19a (Uredba Sveta (ES) št. 2494/95) Priloge XXI k Sporazumu EGP se nadomesti z naslednjim:

            „32016 R 0792: Uredba (EU) 2016/792 Evropskega parlamenta in Sveta z dne 11. maja 2016 o harmoniziranih indeksih cen življenjskih potrebščin in harmoniziranem indeksu cen stanovanjskih nepremičnin ter razveljavitvi Uredbe Sveta (ES) št. 2494/95 (UL L 135, 24.5.2016, str. 11).
            Za namene tega sporazuma se določbe Uredbe uporabljajo z naslednjo prilagoditvijo:
            ta uredba se ne uporablja za Lihtenštajn.“

         Člen 2
         Besedilo Uredbe (EU) 2016/792 v islandskem in norveškem jeziku, ki se objavi v Dopolnilu EGP k Uradnemu listu Evropske unije, je verodostojno.
         Člen 3
         Ta sklep začne veljati […] pod pogojem, da so bila predložena vsa uradna obvestila v skladu s členom 103(1) Sporazuma EGP (*1).
         Člen 4
         Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

            V Bruslju,

                  Za Skupni odbor EGP

                  Predsednik

                  Sekretarja Skupnega odbora EGP

            (1)  UL L 135, 24.5.2016, str. 11.

            (2)  UL L 257, 27.10.1995, str. 1.

            (*1)  [Navedena ni nobena ustavna zahteva.] [Navedene so ustavne zahteve.]


title: Sklep Sveta (EU) 2018/270 z dne 15. februarja 2018 o spremembi Sklepa 1999/70/ES o zunanjih revizorjih nacionalnih centralnih bank glede zunanjih revizorjev centralne banke Central Bank of Cyprus

text:
               23.2.2018

               SL

               Uradni list Evropske unije

               L 51/14

         SKLEP SVETA (EU) 2018/270
   z dne 15. februarja 2018
   o spremembi Sklepa 1999/70/ES o zunanjih revizorjih nacionalnih centralnih bank glede zunanjih revizorjev centralne banke Central Bank of Cyprus
   SVET EVROPSKE UNIJE JE –
   ob upoštevanju Protokola št. 4 o statutu Evropskega sistema centralnih bank in Evropske centralne banke, ki je priložen Pogodbi o Evropski uniji in Pogodbi o delovanju Evropske unije, ter zlasti člena 27.1 Protokola,
   ob upoštevanju Priporočila Evropske centralne banke z dne 19. decembra 2017 Svetu Evropske unije o zunanjem revizorju centralne banke Central Bank of Cyprus (ECB/2017/43) (1),
   ob upoštevanju naslednjega:

               (1)

               Revizijo računovodskih izkazov Evropske centralne banke (ECB) in nacionalnih centralnih bank držav članic, katerih valuta je euro, opravljajo neodvisni zunanji revizorji, ki jih priporoči Svet ECB in potrdi Svet Evropske unije.

               (2)

               Mandat sedanjega zunanjega revizorja centralne banke Central Bank of Cyprus, družbe KPMG Limited, se izteče po reviziji za poslovno leto 2017. Zato je treba imenovati zunanjega revizorja za poslovna leta 2018 do 2022.

               (3)

               Centralna banka Central Bank of Cyprus je za svojega zunanjega revizorja za poslovna leta 2018 do 2022 izbrala družbo PricewaterhouseCoopers Limited.

               (4)

               Svet ECB je priporočil, da se družba PricewaterhouseCoopers Limited imenuje za zunanjega revizorja centralne banke Central Bank of Cyprus za poslovna leta 2018 do 2022.

               (5)

               Glede na priporočilo Sveta ECB bi bilo treba ustrezno spremeniti Sklep Sveta 1999/70/ES (2) –

         SPREJEL NASLEDNJI SKLEP:
   Člen 1
   V členu 1 Sklepa 1999/70/ES se odstavek 14 nadomesti z naslednjim:

      „14.   PricewaterhouseCoopers Limited se odobri kot zunanji revizor centralne banke Central bank of Cyprus za poslovna leta 2018 do 2022.“

   Člen 2
   Ta sklep začne učinkovati z dnem uradne obvestitve.
   Člen 3
   Ta sklep je naslovljen na Evropsko centralno banko.

      V Bruslju, 15. februarja 2018

            Za Svet

            Predsednik

         K. VALCHEV

      (1)  UL C 2, 5.1.2018, str. 1.

      (2)  Sklep Sveta 1999/70/ES z dne 25. januarja 1999 o zunanjih revizorjih nacionalnih centralnih bank (UL L 22, 29.1.1999, str. 69).


title: Sklep Sveta (EU) 2018/271 z dne 15. februarja 2018 o imenovanju člana Odbora regij na predlog Italijanske republike

text:
               23.2.2018

               SL

               Uradni list Evropske unije

               L 51/16

         SKLEP SVETA (EU) 2018/271
   z dne 15. februarja 2018
   o imenovanju člana Odbora regij na predlog Italijanske republike
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga italijanske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

               (2)

               Zaradi konca mandata Rosaria CROCETTE se je sprostilo mesto člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se za člana Odbora regij imenuje:

               —

               Gaetano ARMAO, Vicepresidente ed Assessore all'Economia della Regione Siciliana.

         Člen 2
   Ta sklep začne veljati na dan sprejetja.

      V Bruslju, 15. februarja 2018

            Za Svet

            Predsednik

         K. VALCHEV

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: Sklep Sveta (SZVP) 2018/280 z dne 23. februarja 2018 o spremembi Sklepa 2012/642/SZVP o omejevalnih ukrepih proti Belorusiji

text:
               24.2.2018

               SL

               Uradni list Evropske unije

               L 54/16

         SKLEP SVETA (SZVP) 2018/280
   z dne 23. februarja 2018
   o spremembi Sklepa 2012/642/SZVP o omejevalnih ukrepih proti Belorusiji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 15. oktobra 2012 sprejel Sklep 2012/642/SZVP (1).

               (2)

               Pregled navedenega Sklepa je pokazal, da bi bilo treba omejevalne ukrepe proti Belorusiji podaljšati do 28. februarja 2019.

               (3)

               Svet se je tudi dogovoril, da države članice lahko dovolijo izvoz nekaterih vrst športnih pušk malega kalibra, športnih pištol malega kalibra ter streliva malega kalibra, izključno za uporabo na športnih dogodkih in za športno usposabljanje, ali s to opremo povezano tehnično pomoč, posredniške storitve, financiranje ali finančno pomoč, pri čemer je poudaril, da bo to količinsko omejeno in ne bo posegalo v veljavne določbe o podeljevanju licenc.

               (4)

               Sklep 2012/642/SZVP bi bilo zato treba ustrezno spremeniti.

               (5)

               Da se zagotovi učinkovitost ukrepov iz tega sklepa, bi moral ta sklep začeti veljati takoj –

         SPREJEL NASLEDNJI SKLEP:
   Člen 1
   Sklep 2012/642/SZVP se spremeni:

               (1)

               v členu 2 se dodata naslednja odstavka:
               „4.   Z odstopanjem od člena 1 lahko države članice dovolijo prodajo, dobavo, prenos ali izvoz športnih pušk malega kalibra in športnih pištol malega kalibra ter streliva malega kalibra, namenjeno izključno za uporabo na športnih prireditvah in v okviru športnega usposabljanja, ter s to opremo povezano tehnično pomoč, posredniške storitve, financiranje ali finančno pomoč.
               Unija sprejme ustrezne ukrepe, s katerimi določi, za katere izdelke se uporablja ta odstavek.
               5.   Zadevna država članica o svoji nameri, da bo izdala dovoljenje na podlagi odstavka 4, uradno obvesti druge države članice in Komisijo vsaj deset dni pred izdajo dovoljenja, pri tem navede tudi vrsto in količino zadevne opreme ter namen uporabe opreme, oziroma naravo pomoči ali storitev povezanih s to opremo.“.

               (2)

               člen 8 se nadomesti z naslednjim:
               „Člen 8
               1.   Ta sklep se uporablja do 28. februarja 2019.
               2.   Ta sklep se redno pregleduje ter se po potrebi podaljša ali spremeni, če Svet meni, da cilji tega sklepa niso bili doseženi.“.

         Člen 2
   Ta sklep začne veljati na dan objave v Uradnem listu Evropske unije.

      V Bruslju, 23. februarja 2018

            Za Svet

            Predsednica

         E. ZAHARIEVA

      (1)  Sklep Sveta 2012/642/SZVP z dne 15. oktobra 2012 o omejevalnih ukrepih proti Belorusiji (UL L 285, 17.10.2012, str. 1).


title: Sklep Sveta (SZVP) 2018/283 z dne 26. februarja 2018 o spremembi Sklepa (SZVP) 2016/1693 o omejevalnih ukrepih proti ISIL (Daiš) in Al Kaidi ter osebam, skupinam, podjetjem in subjektom, povezanim z njimi

text:
               26.2.2018

               SL

               Uradni list Evropske unije

               LI 54/6

         SKLEP SVETA (SZVP) 2018/283
   z dne 26. februarja 2018
   o spremembi Sklepa (SZVP) 2016/1693 o omejevalnih ukrepih proti ISIL (Daiš) in Al Kaidi ter osebam, skupinam, podjetjem in subjektom, povezanim z njimi
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta (SZVP) 2016/1693 z dne 20. septembra 2016 o omejevalnih ukrepih proti ISIL (Daiš) in Al Kaidi ter osebam, skupinam, podjetjem in subjektom, povezanim z njimi in razveljavitvi Skupnega stališča 2002/402/SZVP (1),
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 20. septembra 2016 sprejel Sklep (SZVP) 2016/1693.

               (2)

               Zaradi grožnje, ki jo še vedno predstavljajo ISIL (Daiš) in Al Kaida ter osebe, skupine, podjetja in subjekti, povezani z njimi, bi bilo treba na seznam oseb, skupin, podjetij in subjektov iz Priloge k Sklepu (SZVP) 2016/1693 dodati eno osebo.

               (3)

               Sklep (SZVP) 2016/1693 bi bilo treba ustrezno spremeniti –

         SPREJEL NASLEDNJI SKLEP:
   Člen 1
   Priloga k Sklepu (SZVP) 2016/1693 se spremeni, kot je določeno v Prilogi k temu sklepu.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 26. februarja 2018

            Za Svet

            Predsednica

         F. MOGHERINI

      (1)  UL L 255, 21.9.2016, str. 25.

      PRILOGA
      V Prilogi k Sklepu (SZVP) 2016/1693 se doda naslednje:

         „A.   Osebe

                     1.

                     Fabien CLAIN (tudi Omar); datum rojstva: 30. januar 1978; kraj rojstva: Toulouse (Francija); državljanstvo: francosko; številka potnega lista: 06AP104665, izdan 16.1.2006 (pretečen); številka osebne izkaznice: 150161100206, izdana 8.1.2015 (veljavna do 7.1.2030).“


title: Sklep Sveta (SZVP) 2018/293 z dne 26. februarja 2018 o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji

text:
               27.2.2018

               SL

               Uradni list Evropske unije

               L 55/50

         SKLEP SVETA (SZVP) 2018/293
   z dne 26. februarja 2018
   o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta (SZVP) 2016/849 z dne 27. maja 2016 o omejevalnih ukrepih proti Demokratični ljudski republiki Koreji in razveljavitvi Sklepa 2013/183/SZVP (1),
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 27. maja 2016 sprejel Sklep (SZVP) 2016/849.

               (2)

               Varnostni svet Združenih narodov (VSZN) je 22. decembra 2017 sprejel Resolucijo 2397 (2017), v kateri izraža globoko zaskrbljenost zaradi balističnih izstrelkov, ki jih je Demokratična ljudska republika Koreja (DLRK) izstrelila 28. novembra 2017, s čimer je kršila obstoječe resolucije VSZN, in nevarnosti, ki jo predstavljajo za mir in stabilnost v regiji in drugod, ter ugotovil, da še naprej obstaja očitna grožnja mednarodnemu miru in varnosti.

               (3)

               VSZN je priznal, da prihodki DLRK iz trgovine s sektorskim blagom ter prihodki, ki jih ustvarjajo delavci DLRK v tujini, med drugim prispevajo k programom DLRK na področju jedrskega orožja in balističnih izstrelkov, ter izrazil globoko zaskrbljenost, da ti programi preusmerjajo nujno potrebne vire od prebivalcev DLRK, kar ima hude posledice.

               (4)

               VSZN je sklenil okrepiti obstoječe omejevalne ukrepe v številnih sektorjih, vključno v zvezi z dobavo surove nafte in vseh naftnih derivatov v DLRK, ter uvesti nove prepovedi v številnih sektorjih, vključno v zvezi z dobavo hrane in kmetijskih izdelkov, strojev, električne opreme, zemlje in kamna ter lesa s strani DLRK, ter prepovedi dobave v DLRK vseh industrijskih strojev, transportnih vozil ter železa, jekla in drugih kovin.

               (5)

               VSZN je prav tako zagotovil pooblastila, da se zasežejo, pregledajo in zamrznejo vsa plovila, ki naj bi bila vpletena v kršitev obstoječih resolucij VSZN, ter da se zahteva vrnitev vseh delavcev iz DLRK, ki delajo v tujini, ob upoštevanju veljavnega nacionalnega in mednarodnega prava.

               (6)

               Vnose za tri osebe in en subjekt, ki jih je na seznam uvrstil VSZN in so bili vključeni v Prilogo I Sklepa (SZVP) 2016/849, bi bilo treba črtati iz seznama oseb in subjektov, ki jih je na seznam avtonomno uvrstil Svet v Prilogi II k navedenemu sklepu.

               (7)

               Za izvedbo nekaterih ukrepov iz tega sklepa so potrebni nadaljnji ukrepi Unije.

               (8)

               Sklep (SZVP) 2016/849 bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep (SZVP) 2016/849 se spremeni:

               (1)

               v členu 9 se odstavka 2 in 3 nadomestita z naslednjim:
               „2.   Prepovedana je neposredna ali posredna dobava, prodaja ali prenos vseh rafiniranih naftnih derivatov v DLRK s strani državljanov držav članic, prek ozemlja držav članic ali z njega ali z uporabo plovil ali zrakoplovov pod zastavo držav članic, cevovodov, železniških prog ali vozil držav članic, ne glede na to, ali ti rafinirani naftni derivati izvirajo z ozemlja držav članic ali ne.
               3.   Z odstopanjem od prepovedi iz odstavka 2 lahko pristojni organ države članice v primeru, ko količina rafiniranih naftnih derivatov, vključno z dizelskim in kerozinskim gorivom, ki so dobavljeni, prodani ali preneseni v DLRK, ne presega 500 000 sodčkov v obdobju dvanajstih mesecev, ki se začne 1. januarja 2018, in v obdobju dvanajstih mesecev po tem, za vsak primer posebej odobri dobavo, prodajo ali prenos rafiniranih naftnih derivatov v DLRK, če ugotovi, da je dobava, prodaja ali prenos izključno za humanitarne namene, in če:

                           (a)

                           država članica Odbor za sankcije vsakih 30 dni uradno obvesti o obsegu takšne dobave, prodaje ali prenosa rafiniranih naftnih derivatov v DLRK, pri čemer priloži informacije o vseh udeleženih straneh v transakciji;

                           (b)

                           dobava, prodaja ali prenos takih rafiniranih naftnih derivatov ne zadeva posameznikov ali subjektov, ki so povezani s programi DLRK v zvezi z jedrskim orožjem ali balističnimi izstrelki ali z drugimi dejavnostmi, prepovedanimi z RVSZN 1718 (2006), 1874 (2009), 2087 (2013) 2094 (2013) 2270 (2016) 2321 (2016) 2356 (2017), 2371 (2017) 2375 (2017) ali 2397 (2017), vključno s posamezniki ali subjekti z zadevnega seznama in

                           (c)

                           dobava, prodaja ali prenos rafiniranih naftnih derivatov ni povezan z ustvarjanjem prihodkov za jedrski program ali program balističnih izstrelkov DLRK ali druge dejavnosti, prepovedane z RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ali 2397 (2017).“;

               (2)

               v členu 9a se odstavek 1 nadomesti z naslednjim:
               „1.   Nabava morskih sadežev, kot tudi pridobitev ribolovnih pravic DLRK, v DLRK s strani državljanov držav članic ali z uporabo plovil ali zrakoplovov pod zastavo držav članic je prepovedana, ne glede na to, ali izvirajo z ozemlja DLRK ali ne.“;

               (3)

               člen 9b se nadomesti z naslednjim:
               „Člen 9b
               1.   Neposredna ali posredna dobava, prodaja ali prenos vse surove nafte v DLRK s strani državljanov držav članic ali prek ozemlja držav članic ali z njega ali z uporabo plovil ali zrakoplovov pod zastavo držav članic, cevovodov, železniških prog ali vozil držav članic, je prepovedan ne glede na to, ali izvira z ozemlja držav članic ali ne.
               2.   Z odstopanjem od odstavka 1 se prepoved iz odstavka 1 ne uporablja, kadar država članica ugotovi, da je dobava, prodaja ali prenos surove nafte v DLRK izključno za humanitarne namene, Odbor za sankcije pa to pošiljko odobri vnaprej in za vsak primer posebej v skladu z odstavkom 4 RVSZN 2397 (2017).
               3.   Unija sprejme potrebne ukrepe za določitev ustreznih predmetov, ki jih zajema ta člen.“;

               (4)

               vstavita se naslednja člena:
               „Člen 9d
               1.   Neposredna ali posredna nabava iz DLRK s strani državljanov držav članic, ali z uporabo plovil ali zrakoplovov pod zastavo držav članic, hrane in kmetijskih izdelkov, strojev, električne opreme, zemlje in kamna, vključno z magnezitom in magnezijem, ter lesa in plovil, je prepovedana, ne glede na to, ali izvirajo z ozemlja DLRK ali ne.
               2.   Prepoved iz odstavka 1 do 21. januarja 2018 ne posega v izvrševanje pogodb, sklenjenih pred 22. decembrom 2017. Podrobnosti o vsaki pošiljki je treba priglasiti Odboru za sankcije do 5. februarja 2018.
               3.   Unija sprejme potrebne ukrepe za določitev snovi, ki jih zajema odstavek 1.
               Člen 9e
               1.   Neposredna ali posredna dobava, prodaja ali prenos vseh industrijskih strojev, transportnih vozil ter železa, jekla in drugih kovin v DLRK s strani državljanov držav članic ali prek ozemlja držav članic ali z uporabo plovil ali zrakoplovov pod zastavo držav članic, cevovodov, železniških prog ali vozil držav članic je prepovedan ne glede na to, ali izvirajo z ozemlja držav članic ali ne.
               2.   Z odstopanjem od odstavka 1, prepoved iz odstavka 1 ne velja, kadar država članica ugotovi, da je potrebno zagotavljanje rezervnih delov za vzdrževanje varnega delovanja komercialnih civilnih potniških zrakoplovov DLRK.
               3.   Unija sprejme potrebne ukrepe za določitev ustreznih predmetov, ki jih zajema ta člen.“;

               (5)

               člen 16 se spremeni:

                           (a)

                           odstavek 4 se nadomesti z naslednjim:
                           „4.   Države članice v skladu s svojo nacionalno zakonodajo sodelujejo pri pregledih na podlagi odstavkov 1 do 3.
                           Države članice čim hitreje in na primeren način sodelujejo z drugo državo, ki ima informacije, na podlagi katerih sumi, da skuša DLRK neposredno ali posredno dobaviti, prodati, prenesti ali nabaviti prepovedani tovor, kadar ta država zahteva dodatne pomorske informacije in informacije o pošiljanju, da med drugim preveri, ali zadevni predmet, blago ali proizvod izvira iz DLRK.“;

                           (b)

                           odstavek 6 se nadomesti z naslednjim:
                           „6.   Države članice sprejmejo potrebne ukrepe, s katerimi na način, ki je skladen z njihovimi obveznostmi po veljavnem mednarodnem pravu, zasežejo in odstranijo med pregledi odkrite predmete, katerih dobava, prodaja, prenos ali izvoz je prepovedan z RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2371 (2017), 2375 (2017) ali 2397 (2017), na primer tako, da jih uničijo, jih naredijo neuporabne ali nefunkcionalne, jih uskladiščijo ali jih predajo v odstranitev državi, ki ni država izvora ali namembna država.“;

               (6)

               vstavi se naslednji člen:
               „Člen 18b
               1.   Države članice zasežejo, pregledajo in odvzamejo vsako plovilo v svojih pristaniščih, in lahko zasežejo, pregledajo in odvzamejo vsako plovilo, ki je pod njihovo jurisdikcijo v njihovih teritorialnih vodah, kadar se utemeljeno domneva, da je vpleteno v dejavnosti ali prevoz predmetov, prepovedanih z RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ali 2397 (2017).
               2.   Določbe za odvzem plovil iz odstavka 1 se prenehajo uporabljati po preteku šestih mesecev od datuma, ko je bilo tako plovilo odvzeto, če se Odbor za sankcije za vsak primer posebej in na zahtevo države zastave odloči, da so bili sprejeti ustrezni ukrepi za preprečitev, da bi plovilo prispevalo k prihodnjim kršitvam RVSZN iz odstavka 1.
               3.   Države članice črtajo iz registra vsa plovila, za katera utemeljeno domnevajo, da so bila vpletena v dejavnosti ali prevoz predmetov, prepovedanih z RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ali 2397 (2017).
               4.   Državljanom držav članic ali z ozemelj držav članic je prepovedano zagotavljati storitev klasifikacije za plovila iz Priloge VI, razen če Odbor za sankcije to vnaprej odobri za vsak primer posebej.
               5.   Državljanom držav članic ali z ozemlja držav članic je prepovedano opravljanje zavarovalnih oziroma pozavarovalnih storitev za plovila iz Priloge VI.
               6.   Odstavka 4 in 5 se ne uporabita, če Odbor za sankcije za vsak primer posebej ugotovi, da plovilo opravlja dejavnosti, ki so namenjene izključno preživljanju in jih posamezniki ali subjekti iz DLRK ne bodo izrabili za ustvarjanje prihodkov, ali da opravlja dejavnosti v izključno humanitarne namene.
               7.   V Prilogo VI so vključena plovila iz odstavkov 4 in 5 tega člena, za katera se utemeljeno domneva, da so vpletena v dejavnosti ali prevoz predmetov, prepovedanih z RVSZN 1718 (2006), 1874 (2009) 2087 (2013) 2094 (2013) 2270 (2016), 2321 (2016) 2356 (2017), 2371 (2017), 2375 (2017) ali 2397 (2017).“;

               (7)

               člen 21 se nadomesti z naslednjim:
               „Člen 21
               Države članice črtajo iz registra vsako plovilo, ki je v lasti DLRK ali ki ga ta nadzira ali upravlja, in ne registrirajo nobenega plovila, ki je bilo črtano iz registra v drugi državi na podlagi odstavka 24 RVSZN 2321 (2016), odstavka 8 RVSZN 2375 (2017) ali odstavka 12 RVSZN 2397 (2017), razen če to vnaprej odobri Odbor za sankcije za vsak primer posebej.“;

               (8)

               v členu 26a se vstavi naslednji odstavek:
               „5.   Države članice vrnejo v DLRK vse državljane DLRK, ki prejemajo dohodek v jurisdikciji te države članice, in vse vladne atašeje DLRK za nadzor varnosti, ki spremljajo delavce DLRK v tujini, nemudoma, najpozneje pa do 21. decembra 2019, razen če država članica določi, da je državljan DLRK državljan te države članice, ali če gre za državljana DLRK, katerega repatriacija je prepovedana, ob upoštevanju veljavnega nacionalnega in mednarodnega prava, vključno z mednarodnim pravom o beguncih in mednarodnim pravom na področju človekovih pravic, ter sporazuma o sedežu Združenih narodov in Konvencije o privilegijih in imunitetah Združenih narodov.“;

               (9)

               člen 32 se nadomesti z naslednjim:
               „Člen 32
               Ne odobri se noben zahtevek v zvezi s kakršno koli pogodbo ali transakcijo, na katero so neposredno ali posredno, v celoti ali delno vplivali ukrepi, sprejeti na podlagi RVSZN 1718 (2006) 1874 (2009) 2087 (2013) 2094 (2013) 2270 (2016) 2321 (2016) 2356 (2017) 2375 (2017) ali 2397 (2017), vključno z ukrepi, ki so jih Unija ali države članice sprejele v skladu z ustreznimi sklepi Varnostnega sveta, za njihovo uresničevanje ali v zvezi z njimi, ali ukrepi, zajetimi s tem sklepom, vključno z zahtevki za odškodnino ali kakršnim koli drugim tovrstnim zahtevkom, kot je zahtevek za nadomestilo ali zahtevek za uveljavljanje jamstev, in sicer zahtevek za podaljšanje ali izplačilo obveznice, jamstva ali odškodnine, zlasti finančnega jamstva ali finančne odškodnine, v kakršni koli obliki, če jih vložijo:

                           (a)

                           osebe ali subjekti s seznamov iz Priloge I, II, III, IV, V ali VI;

                           (b)

                           katera koli druga oseba ali subjekt v DLRK, vključno z vlado DLRK in njenimi javnimi organi, družbami in agencijami;

                           (c)

                           katera koli oseba ali subjekt, ki deluje prek ene izmed oseb ali subjektov iz točk (a) ali (b) ali v njihovem imenu, ali

                           (d)

                           kateri koli lastnik ali najemnik plovila, ki je bilo zaseženo ali odvzeto na podlagi odstavka 1 člena 18b ali črtano iz registra na podlagi odstavka 3 člena 18b ali je na seznamu v Prilogi VI.“;

               (10)

               doda se naslednji člen:
               „Člen 32a
               Ukrepi, uvedeni v RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) in 2397 (2017) se ne uporabljajo, če na kakršen koli način ovirajo dejavnosti diplomatskih ali konzularnih predstavništev v DLRK v skladu z dunajskima konvencijama o diplomatskih in konzularnih odnosih.“;

               (11)

               v členu 33 se odstavka 1 in 2 nadomesti z naslednjim:
               „1.   Svet izvede spremembe prilog I in IV na podlagi ugotovitev Varnostnega sveta ZN ali Odbora za sankcije.
               2.   Svet na predlog držav članic ali visokega predstavnika Unije za zunanje zadeve in varnostno politiko soglasno sestavi sezname iz prilog II, III, V in VI in jih spremeni.“;

               (12)

               v členu 34 se odstavek 2 nadomesti z naslednjim:
               „2.   Kadar Svet odloči, da bodo za osebo ali subjekt veljali ukrepi iz člena 18b, (4) ali (5), točke (b) ali (c) člena 23(1) ali točke (b), (c) ali (d) člena 27(1), ustrezno spremeni Prilogo II, III, V ali VI.“;

               (13)

               člen 36a se nadomesti z naslednjim:
               „Člen 36a
               Z odstopanjem od ukrepov, določenih v RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ali 2397 (2017), pristojni organ države članice izda potrebno dovoljenje, če Odbor za sankcije ugotovi, da je izjema potrebna zaradi lažjega dela mednarodnih in nevladnih organizacij, ki v DLRK izvajajo dejavnosti pomoči in humanitarne dejavnosti v korist tamkajšnjega civilnega prebivalstva ali za kakršen koli drug namen, skladen s cilji navedenih RVSZN.“.

               (14)

               Priloga II se spremeni v skladu s Prilogo I k temu sklepu.

               (15)

               Priloga IV se nadomesti z besedilom iz Priloge II k temu sklepu.

               (16)

               Besedilo iz Priloge III k temu sklepu se doda kot Priloga VI.

         Člen 2
   Ta sklep začne veljati dan po objavi v Uradnem listu Evropske unije.

      V Bruslju, 26. februarja 2018

            Za Svet

            Predsednica

         F. MOGHERINI

      (1)  UL L 141, 28.5.2016, str. 79.

      PRILOGA I
      Vnosi za naslednji osebi in subjekt se črtajo s seznama iz Priloge II k Sklepu Sveta (SZVP) 2016/849.

                  I.

                  Osebe in subjekti, odgovorni za programe DLRK, povezane z jedrskim orožjem, balističnimi izstrelki ali drugim orožjem za množično uničevanje, ali osebe ali subjekti, ki delujejo v njihovem imenu ali po njihovih navodilih, ali subjekti v njihovi lasti ali pod njihovim nadzorom

                              A.

                              Osebe

                                          23.

                                          PAK Yong Sik

                                          31.

                                          KIM Jong Sik

                              B.

                              Subjekti

                                          5.

                                          Ministrstvo za ljudske oborožene sile

                  II.

                  Osebe in subjekti, ki zagotavljajo finančne storitve, ki bi lahko prispevale k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje

                              5.

                              CHOE Chun-Sik

      PRILOGA II
      „
            PRILOGA IV

               SEZNAM PLOVIL IZ ČLENA 18a(6)

                        A.

                        Plovila brez zastave

                        B.

                        Plovila, usmerjena v pristanišče

                        C.

                        Plovila, ki so črtana iz registra

                        D.

                        Plovila, katerim je vplutje v pristanišče prepovedano

                                    1.

                                       Ime: PETREL 8
                                    Dodatne informacije
                                    IMO: 9562233. MMSI: 620233000

                                    2.

                                       Ime: HAO FAN 6
                                    Dodatne informacije
                                    IMO: 8628597. MMSI: 341985000

                                    3.

                                       Ime: TONG SAN 2
                                    Dodatne informacije
                                    IMO: 8937675. MMSI: 445539000

                                    4.

                                       Ime: JIE SHUN
                                    Dodatne informacije
                                    IMO: 8518780. MMSI: 514569000

                                    5.

                                       Ime: BILLIONS NO. 18
                                    Dodatne informacije
                                    Številka IMO: 9191773

                                    6.

                                       Ime: UL JI BONG 6
                                    Dodatne informacije
                                    Številka IMO: 9114555

                                    7.

                                       Ime: RUNG RA 2
                                    Dodatne informacije
                                    Številka IMO: 9020534

                                    8.

                                       Ime: RYE SONG GANG 1
                                    Dodatne informacije
                                    Številka IMO: 7389704

                        E.

                        Plovila, katerim je bilo zamrznjeno premoženje

                  “

      PRILOGA III

         „PRILOGA VI

            SEZNAM PLOVIL IZ ČLENA 18b(7)“


title: Sklep Sveta (SZVP) 2018/297 z dne 20. februarja 2018 o imenovanju predsednika Vojaškega odbora Evropske unije

text:
               28.2.2018

               SL

               Uradni list Evropske unije

               L 56/33

         SKLEP SVETA (SZVP) 2018/297
   z dne 20. februarja 2018
   o imenovanju predsednika Vojaškega odbora Evropske unije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 240 Pogodbe,
   ob upoštevanju Sklepa Sveta 2001/79/SZVP z dne 22. januarja 2001 o ustanovitvi Vojaškega odbora Evropske unije (1),
   ob upoštevanju naslednjega:

               (1)

               Predsednika Vojaškega odbora Evropske unije (v nadaljnjem besedilu: Vojaški odbor) v skladu s členom 3(1) Sklepa 2001/79/SZVP, imenuje Svet na priporočilo Vojaškega odbora, ki se sestane na ravni načelnikov generalnih štabov. V skladu s členom 3(2) navedenega sklepa je mandat predsednika Vojaškega odbora tri leta, če Svet ne odloči drugače.

               (2)

               Svet je 15. decembra 2014 za predsednika Vojaškega odbora imenoval generala Mikhaila KOSTARAKOSA, in sicer za obdobje treh let od 6. novembra 2015 (2).

               (3)

               Vojaški odbor, ki se je 6. in 7. novembra 2017 sestal na ravni načelnikov generalnih štabov, je priporočil, da se general Claudio GRAZIANO imenuje za predsednika Vojaškega odbora izjemoma za obdobje treh let in pol.

               (4)

               Vojaški odbor je priporočil, da se mandat generala Claudia GRAZIANA izjemoma podaljša na več kot tri leta, da bi zamenjavo predsednika Vojaškega odbora trajno prestavili na primernejše obdobje v letu –

         SPREJEL NASLEDNJI SKLEP:
   Člen 1
   General Claudio GRAZIANO se imenuje za predsednika Vojaškega odbora Evropske unije, in sicer za obdobje treh let in pol od 6. novembra 2018.
   Člen 2
   Ta sklep začne veljati na dan sprejetja.

      V Bruslju, 20. februarja 2018

            Za Svet

            Predsednik

         V. GORANOV

      (1)  UL L 27, 30.1.2001, str. 4.

      (2)  Sklep Sveta 2014/920/SZVP z dne 15. decembra 2014 o imenovanju predsednika Vojaškega odbora Evropske unije (UL L 363, 18.12.2014, str. 149).


title: Sklep Sveta (SZVP) 2018/299 z dne 26. februarja 2018 o spodbujanju evropske mreže neodvisnih možganskih trustov za neširjenje orožja in razoroževanje v podporo izvajanju strategije EU proti širjenju orožja za množično uničevanje

text:
               28.2.2018

               SL

               Uradni list Evropske unije

               L 56/46

         SKLEP SVETA (SZVP) 2018/299
   z dne 26. februarja 2018
   o spodbujanju evropske mreže neodvisnih možganskih trustov za neširjenje orožja in razoroževanje v podporo izvajanju strategije EU proti širjenju orožja za množično uničevanje
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 28(1) in 31(1) Pogodbe,
   ob upoštevanju naslednjega:

               (1)

               Evropski svet je 12. decembra 2003 sprejel strategijo EU proti širjenju orožja za množično uničevanje, ki v poglavju III vsebuje seznam ukrepov, ki bi jih bilo treba sprejeti v Uniji in tretjih državah za preprečevanje tovrstnega širjenja.

               (2)

               Unija dejavno izvaja strategijo EU proti širjenju orožja za množično uničevanje in ukrepe iz poglavja III navedene strategije, kot je vzpostavitev potrebnih struktur v Uniji.

               (3)

               Svet je 8. decembra 2008 sprejel sklepe in dokument z naslovom: Nove smernice za ukrepanje Evropske unije proti širjenju orožja za množično uničevanje in njegovih izstrelitvenih sistemov (v nadaljnjem besedilu: nove smernice za ukrepanje), v katerem je navedeno, da širjenje orožja za množično uničevanje ostaja eden največjih varnostnih izzivov in da je politika neširjenja bistven del skupne zunanje in varnostne politike (SZVP).

               (4)

               Svet v novih smernicah za ukrepanje poziva pristojne sestave in telesa Sveta, Komisijo, druge institucije ter države članice, naj na podlagi zadevnega dokumenta sprejmejo konkretne nadaljnje ukrepe.

               (5)

               Svet v novih smernicah za ukrepanje poudarja, da bi se pri ukrepanju Unije proti širjenju orožja lahko oprli na nevladno mrežo za neširjenje orožja, v kateri sodelujejo inštituti za zunanjo politiko in raziskovalni centri, ki se ukvarjajo s strateškimi področji Unije, pa tudi na koristne že delujoče mreže. V takšno mrežo bi lahko vključili ustanove v tretjih državah, s katerimi je Unija vzpostavila poseben dialog o neširjenju orožja.

               (6)

               Evropski svet je na zasedanju 15. in 16. decembra 2005 sprejel strategijo EU za boj proti nedovoljenemu kopičenju osebnega in lahkega orožja in pripadajočega streliva ter trgovini z njimi (v nadaljnjem besedilu: strategija EU SALW), v kateri so določene smernice za ukrepanje Unije na področju osebnega in lahkega orožja. V strategiji EU SALW je navedeno, da nedovoljeno kopičenje osebnega in lahkega orožja in pripadajočega streliva ter trgovina z njimi resno ogroža mednarodni mir in varnost.

               (7)

               Namen strategije EU SALW je med drugim spodbujati učinkovito večstranskost, da se vzpostavijo mehanizmi – bodisi mednarodni ali regionalni bodisi v Uniji in njenih državah članicah – za preprečevanje ponudbe in destabilizirajočega širjenja osebnega in lahkega orožja ter pripadajočega streliva.

               (8)

               Svet je 26. julija 2010 sprejel Sklep 2010/430/SZVP (1), s katerim je bila ustanovljena evropska mreža neodvisnih skupin možganskih trustov o neširjenju orožja in je bilo določeno, da bo za tehnično izvajanje navedenega sklepa pristojen konzorcij EU za neširjenje orožja (v nadaljnjem besedilu: konzorcij).

               (9)

               Izbira konzorcija kot edinega prejemnika donacije je v tem primeru upravičena, saj bo Unija ob podpori svojih držav članic še naprej plodno sodelovala z evropsko mrežo neodvisnih možganskih trustov, ki prispeva k oblikovanju skupne evropske kulture neširjenja orožja in razoroževanja, ter pomaga Uniji pri pripravi in oblikovanju njenih politik na teh področjih ter krepi njeno prepoznavnost. Stoodstotno financiranje je v tem primeru potrebno zaradi same narave konzorcija, ki obstaja zaradi Unije in je v celoti odvisen od podpore Unije. Konzorcij nima neodvisnih finančnih sredstev ali pravnih pooblastil za pridobivanje drugih sredstev. Poleg tega je vzpostavil mrežo, ki poleg štirih možganskih trustov upraviteljev vključuje več kot 70 skupin možganskih trustov in raziskovalnih centrov, ki združujejo skoraj vse nevladne strokovnjake na področju neširjenja orožja in razoroževanja v Uniji.

               (10)

               Svet je 10. marca 2014 sprejel Sklep 2014/129/SZVP (2), s katerim sta se za tri leta podaljšali stalna spodbuda in finančna podpora Unije za dejavnosti evropske mreže neodvisnih možganskih trustov, konzorciju pa je bilo naloženo tehnično izvajanje navedenega sklepa.

               (11)

               Svet je 3. aprila 2017 sprejel Sklep (SZVP) 2017/632 (3), s katerim je podaljšal veljavnost Sklepa 2014/129/SZVP, da bi se dejavnosti lahko še naprej izvajale do 2. julija 2017.

               (12)

               Svet je 4. julija 2017 sprejel Sklep (SZVP) 2017/1195 (4), s katerim je obdobje izvajanja Sklepa 2014/129/SZVP podaljšal od 3. julija do 31. decembra 2017, da bi bilo v letu 2017 mogoče organizirati veliko letno konferenco o neširjenju orožja in razoroževanju ter nadalje vzdrževati in posodabljati spletno platformo konzorcija.

               (13)

               Imeni evropske mreže neodvisnih možganskih trustov in konzorcija bosta prilagojeni tako, da bi v skladu s priporočili iz Resolucije Evropskega parlamenta z dne 27. oktobra 2016 o jedrski varnosti in neširjenju jedrskega orožja vključevala izraz „razoroževanje“ –

         SPREJEL NASLEDNJI SKLEP:
   Člen 1
   1.   Da bi pripomogli k boljšemu izvajanju strategije EU proti širjenju orožja za množično uničevanje, ki temelji na načelih učinkovite večstranskosti, preprečevanja in sodelovanja s tretjimi državami, se za 42 mesecev podaljša stalno spodbujanje in podpiranje dejavnosti evropske mreže neodvisnih možganskih trustov za neširjenje orožja in razoroževanje, s čimer se prispeva k uresničitvi naslednjih ciljev:

               (a)

               v civilni družbi ter zlasti med strokovnjaki, raziskovalci in akademiki spodbuditi dialog o politiki in varnosti ter dolgoročno razpravo o ukrepih za preprečevanje širjenja orožja za množično uničevanje in njegovih izstrelitvenih sistemov;

               (b)

               udeležencem ustreznih pripravljalnih teles Sveta omogočiti, da se z mrežo posvetujejo o vprašanjih v zvezi z neširjenjem orožja in razoroževanjem, predstavnikom držav članic pa, da se udeležijo srečanj mreže;

               (c)

               ustvariti koristno izhodišče za ukrepe Unije in mednarodne skupnosti v zvezi z neširjenjem orožja in razoroževanjem, zlasti s pripravo poročil in/ali priporočil, ki se predložijo predstavnikom visokega predstavnika Unije za zunanje zadeve in varnostno politiko (VP);

               (d)

               prispevati k večji ozaveščenosti tretjih držav o izzivih, povezanih s širjenjem orožja in razoroževanjem, in o potrebi po sodelovanju z Unijo in delovanju v okviru večstranskih forumov, zlasti Združenih narodov, da bi preprečili, odvrnili, ustavili in po možnosti ukinili skrb zbujajoče programe širjenja orožja po vsem svetu;

               (e)

               prispevati k razvoju strokovnega znanja in institucionalnih zmogljivosti na področju neširjenja orožja in razoroževanja v okviru možganskih trustov in vlad v Uniji in tretjih državah.

         2.   Ob upoštevanju strategije EU SALW področje delovanja evropske mreže neodvisnih možganskih trustov za neširjenje orožja in razoroževanje ni omejeno na vprašanja v zvezi s tveganji, povezanimi s širjenjem orožja za množično uničevanje in njegovih izstrelitvenih sistemov, temveč zajema tudi vprašanja v zvezi s konvencionalnim orožjem, vključno z osebnim in lahkim orožjem. Vključitev vprašanj v zvezi s konvencionalnim orožjem v področje delovanja mreže bo omogočila vzpostavitev dialoga in oblikovanje priporočil o ukrepih Unije glede zadevnega orožja v okviru izvajanja strategije EU SALW in politike Unije o konvencionalnem orožju.
   3.   Projekti, ki jih bo podprla Unija, zajemajo naslednje posebne dejavnosti:

               (a)

               zagotavljanje sredstev za izvedbo velikih letnih konferenc s tretjimi državami in civilno družbo o neširjenju orožja in razoroževanju, namenjenih obravnavi in opredelitvi nadaljnjih ukrepov za preprečevanje širjenja orožja za množično uničevanje in njegovih izstrelitvenih sistemov ter medsebojno povezanih ciljev razoroževanja, pa tudi obravnavi izzivov v zvezi s konvencionalnim orožjem, vključno s preprečevanjem nedovoljene trgovine z osebnim in lahkim orožjem ter pripadajočim strelivom in onemogočanjem čezmernega kopičenja tega orožja in streliva. S konferenco se bo poleg tega na mednarodni ravni spodbujala strategija EU proti širjenju orožja za množično uničevanjein strategija EU SALW, pa tudi vloga institucij Unije in možganskih trustov Unije na tem področju, da bi se izboljšala prepoznavnost tozadevnih politik Unije in bi se pripravila poročila in/ali priporočila za predstavnike VP;

               (b)

               zagotavljanje sredstev za organizacijo letnih posvetovalnih srečanj med predstavniki institucij Unije, predstavniki držav članic in strokovnjaki iz akademskih krogov, namenjenih izmenjavi mnenj o najpomembnejših vprašanjih in ključnih dogodkih na področju razoroževanja, neširjenja orožja in nadzora nad izvozom orožja, da bi se pripravila poročila in/ali priporočila za predstavnike VP;

               (c)

               zagotavljanje sredstev za organizacijo do devetih ad hoc seminarjev za strokovnjake in osebe, ki delujejo na tem področju, o vseh vprašanjih v zvezi z neširjenjem orožja in razoroževanjem, tako glede nekonvencionalnega kot konvencionalnega orožja, da bi se pripravila poročila in/ali priporočila za predstavnike VP;

               (d)

               zagotavljanje sredstev za pripravo in objavo do 20 strateških dokumentov, v katerih bodo obravnavane teme, za katere je pristojen konzorcij, ter predstavljene politične in/ali operativne strateške možnosti;

               (e)

               zagotavljanje sredstev za stalno upravljanje in nadaljnji razvoj službe za pomoč uporabnikom v okviru konzorcija, da se zagotovi ad hoc strokovni odziv v dveh do treh tednih na vsa vprašanja v zvezi z neširjenjem orožja in razoroževanjem, tako glede nekonvencionalnega kot konvencionalnega orožja, vključno s pripravo največ osemnajstih strokovnih prispevkov;

               (f)

               zagotavljanje sredstev za nadaljevanje dejavnosti ozaveščanja, izobraževanja in razvoja strokovnega znanja in institucionalnih zmogljivosti na področju neširjenja orožja in razoroževanja v okviru možganskih trustov ter vlad v Uniji in tretjih državah, in sicer:

                           —

                           s stalnim izvajanjem in nadaljnjim razvojem tečaja e-učenja, v okviru katerega bodo obravnavani vsi relevantni vidiki neširjenja orožja in razoroževanja,

                           —

                           z zagotovitvijo do 36 mest za pripravništvo na področju neširjenja orožja in razoroževanja za študente dodiplomskega študija ali mlade diplomate iz Unije in tretjih držav,

                           —

                           z organizacijo letnih študijskih obiskov v Bruslju za udeležence programa ZN za strokovnjake na področju razoroževanja (Disarmament Fellows programme), namenjenih promociji in večji prepoznavnosti politik Unije na področju neširjenja orožja, razoroževanja in nadzora nad izvozom orožja,

                           —

                           z razvojem pilotnega usposabljanja, v okviru katerega bi se študente dodiplomskega študija in podiplomske študente naravoslovnih znanosti ozaveščalo o nevarnostih širjenja orožja, tudi tistih, ki jih prinašajo znanstveni in tehnološki dosežki;

               (g)

               zagotavljanje sredstev za nadaljnje vzdrževanje, upravljanje in razvoj spletne platforme in s tem povezanih družbenih omrežij, s čimer bi omogočili lažje navezovanje stikov, zagotavljali edinstveni forum za evropske raziskave na področju razoroževanja in neširjenja orožja, spodbujali evropsko mrežo neodvisnih možganskih trustov za neširjenje orožja in razoroževanje, omogočali navezovanje stikov s svetovno skupnostjo na področju neširjenja orožja in razoroževanja ter promovirali izobraževalno ponudbo konzorcija, ki zajema tako usposabljanje na terenu kot e-učenje.

         Projekti so podrobno opisani v Prilogi.
   Člen 2
   1.   Za izvajanje tega sklepa je odgovoren VP.
   2.   Za tehnično izvajanje projektov, ki zajemajo dejavnosti iz člena 1(3), je pristojen konzorcij, kateremu pripadajo Fundacija za strateške raziskave (FRS), Mirovni raziskovalni inštitut v Frankfurtu (HSFK/PRIF), Mednarodni inštitut za strateške študije (IISS), Mednarodni mirovni raziskovalni inštitut v Stockholmu (SIPRI), Inštitut za mednarodne zadeve v Rimu (IAI) ter Center za razoroževanje in neširjenje orožja na Dunaju (VCDNP). Konzorcij opravlja to nalogo pod pristojnostjo VP. VP v ta namen s konzorcijem sklene potrebne dogovore.
   3.   Države članice in Evropska služba za zunanje delovanje (ESZD) v skladu s politikami Unije predlagajo prednostne naloge in vprašanja, vredna posebne pozornosti, ki naj bi se preučila v okviru raziskovalnih programov konzorcija ter obravnavala v delovnih dokumentih in na seminarjih.
   Člen 3
   1.   Referenčni finančni znesek za izvajanje projektov, ki zajemajo dejavnosti iz člena 1(3), znaša 4 507 004,70 EUR.
   2.   Izdatki, financirani z zneskom iz odstavka 1, se upravljajo v skladu s postopki in pravili, ki veljajo za splošni proračun Unije.
   3.   Komisija nadzira pravilno upravljanje izdatkov iz odstavka 1. V ta namen s konzorcijem sklene sporazum o financiranju. V njem je določeno, da konzorcij zagotovi prepoznavnost prispevka Unije, ki je ustrezna glede na njegov obseg.
   4.   Komisija si prizadeva skleniti sporazum o financiranju iz odstavka 3 čim prej po začetku veljavnosti tega sklepa. Če ima v tem postopku kakršne koli težave, o tem obvesti Svet, obvesti pa ga tudi o datumu sklenitve sporazuma.
   Člen 4
   1.   VP o izvajanju tega sklepa poroča Svetu z rednimi poročili, ki jih pripravi konzorcij. Ta poročila so podlaga za vrednotenje, ki ga izvede Svet.
   2.   Komisija poroča o finančnih vidikih projektov iz člena 1(3).
   Člen 5
   1.   Ta sklep začne veljati na dan sprejetja.
   2.   Ta sklep preneha veljati 42 mesecev po sklenitvi sporazuma o financiranju iz člena 3(3).
   Vendar pa preneha veljati šest mesecev po začetku veljavnosti, če do takrat ni bil sklenjen navedeni sporazum o financiranju.

      V Bruslju, 26. februarja 2018

            Za Svet

            Predsednica

         F. MOGHERINI

      (1)  Sklep Sveta 2010/430/SZVP z dne 26. julija 2010 o ustanovitvi evropske mreže neodvisnih skupin možganskih trustov o neširjenju orožja za podporo pri izvajanju strategije EU proti širjenju orožja za množično uničevanje (UL L 202, 4.8.2010, str. 5).

      (2)  Sklep Sveta 2014/129/SZVP z dne 10. marca 2014 o spodbujanju evropske mreže neodvisnih skupin možganskih trustov za neširjenje orožja, v podporo izvajanju strategije EU proti širjenju orožja za množično uničevanje (UL L 71, 12.3.2014, str. 3).

      (3)  Sklep Sveta (SZVP) 2017/632 z dne 3. aprila 2017 o spremembi Sklepa 2014/129/SZVP o spodbujanju evropske mreže neodvisnih skupin možganskih trustov za neširjenje orožja, v podporo izvajanju strategije EU proti širjenju orožja za množično uničevanje (UL L 90, 4.4.2017, str. 10).

      (4)  Sklep Sveta (SZVP) 2017/1195 z dne 4. julija 2017 o spremembi Sklepa 2014/129/SZVP o spodbujanju evropske mreže neodvisnih skupin možganskih trustov za neširjenje orožja, v podporo izvajanju strategije EU proti širjenju orožja za množično uničevanje (UL L 172, 5.7.2017, str. 14).

      PRILOGA

         EVROPSKA MREŽA NEODVISNIH MOŽGANSKIH TRUSTOV ZA NEŠIRJENJE OROŽJA IN RAZOROŽEVANJE V PODPORO IZVAJANJU STRATEGIJE EU PROTI ŠIRJENJU OROŽJA ZA MNOŽIČNO UNIČEVANJE

      1.   Cilji

      Namen tega sklepa je nadaljevanje izvajanja „Novih smernic za ukrepanje Evropske unije proti širjenju orožja za množično uničevanje in njegovih izstrelitvenih sistemov“ (v nadaljnjem besedilu: nove smernice za ukrepanje) iz sklepov Sveta z dne 8. decembra 2008, ki so bile pripravljene kot nadgradnja strategije EU proti širjenju orožja za množično uničevanje iz leta 2003. V novih smernicah za ukrepanje je navedeno, da bi se Unija pri svojem boju proti širjenju orožja za množično uničevanje lahko oprla na mrežo nevladnih možganskih trustov za neširjenje orožja. V tej mreži bi morali sodelovati inštituti za zunanjo politiko in raziskovalni centri, ki se ukvarjajo s strateškimi področji Unije. V takšno mrežo bi lahko vključili institucije v tretjih državah, s katerimi je Unija vzpostavila poseben dialog o neširjenju orožja in razoroževanju.
      Ta mreža neodvisnih možganskih trustov za neširjenje orožja in razoroževanje (v nadaljnjem besedilu: mreža) bi v civilni družbi, zlasti pa med strokovnjaki, raziskovalci in akademiki, še naprej spodbujala dialog o politiki in varnosti ter dolgoročno razpravo o ukrepih za preprečevanje širjenja orožja za množično uničevanje in njegovih izstrelitvenih sistemov, pa tudi o medsebojno povezanih vidikih razoroževanja.
      Področje delovanja mreže se razširi na vprašanja v zvezi s konvencionalnim orožjem, vključno z osebnim in lahkim orožjem, pri čemer se poseben poudarek nameni ukrepom, s katerimi bi zagotovili neprekinjeno izvajanje strategije EU SALW. Mreža bo pripomogla k oblikovanju svežega pristopa k ukrepom Unije v zvezi s konvencionalnim orožjem, tudi kar zadeva nedovoljeno trgovino z osebnim in lahkim orožjem ter pripadajočim strelivom in čezmernim kopičenjem tega orožja in streliva. To vključuje ne le odzivanje na varnostna vprašanja, temveč tudi preprečevanje. Unija je preprečevanje nedovoljene in neregulirane trgovine s konvencionalnim orožjem, vključno z osebnim in lahkim orožjem, določila za prednostno nalogo v okviru Pogodbe o trgovini z orožjem.
      Mreža se ukvarja tudi z vsemi vidiki nadzora nad izvozom v zvezi z orožjem za množično uničevanje ali konvencionalnim orožjem, vključno z blagom z dvojno rabo, ter vprašanji varnosti v vesolju.
      Prizadevanja mreže so usmerjena v ozaveščanje tretjih držav o izzivih, povezanih s širjenjem orožja za množično uničevanje in konvencionalnega orožja, vključno z nedovoljeno trgovino z osebnim in lahkim orožjem ter pripadajočim strelivom in čezmernim kopičenjem takega orožja in streliva; v ta namen pripravlja publikacije, organizira srečanja, konference in namensko izobraževanje ter izvaja projekte ozaveščanja. Ozavešča tudi o tem, da je za preprečevanje, odvračanje, zaustavitev in po možnosti dokončno ukinitev skrb zbujajočih programov širjenja orožja po vsem svetu ter nezakonite trgovine z osebnim in lahkim orožjem in pripadajočim strelivom ter čezmernega kopičenja takega orožja in streliva potrebno sodelovanje z Unijo in udejstvovanje v mednarodnih forumih, zlasti Združenih narodih.
      Unija želi to mrežo podpreti z naslednjimi ukrepi:

                  —

                  organizacijo treh velikih letnih konferenc in „delavnic za prihodnje generacije“ (kot dogodek ob robu), da bi se pripravila poročila in/ali priporočila za predstavnike visokega predstavnika Unije za zunanje zadeve in varnostno politiko (VP),

                  —

                  organizacijo treh posvetovalnih srečanj med predstavniki institucij Unije, predstavniki držav članic in strokovnjaki iz akademskih krogov, namenjenih izmenjavi mnenj o najpomembnejših vprašanjih in ključnih dogodkih na področju razoroževanja, neširjenja orožja in nadzora nad izvozom orožja, da bi se pripravila poročila in/ali priporočila za predstavnike VP,

                  —

                  organizacijo do devetih ad hoc seminarjev za strokovnjake in osebe, ki delujejo na tem področju, o vseh vprašanjih v zvezi z neširjenjem orožja in razoroževanjem, tako glede nekonvencionalnega kot konvencionalnega orožja, da bi se pripravila poročila in/ali priporočila za predstavnike VP,

                  —

                  pripravo in objavo do 20 strateških dokumentov, v katerih bodo obravnavane teme, za katere je pristojen konzorcij, in predstavljene politične in/ali operativne strateške možnosti,

                  —

                  stalnim upravljanjem in nadaljnjim razvojem službe za pomoč uporabnikom v okviru konzorcija, da se zagotovi ad hoc strokovni odziv v dveh do treh tednih na vsa vprašanja v zvezi z neširjenjem orožja in razoroževanjem, tako glede nekonvencionalnega kot konvencionalnega orožja, vključno s pripravo do 18 strokovnih prispevkov,

                  —

                  stalnim izvajanjem in nadaljnjim razvojem tečaja e-učenja, v okviru katerega bodo obravnavani vsi relevantni vidiki neširjenja orožja in razoroževanja,

                  —

                  zagotovitvijo do 36 mest za pripravništvo na področju neširjenja orožja in razoroževanja za študente dodiplomskega študija ali mlade diplomate iz Unije in tretjih držav,

                  —

                  organizacijo letnih študijskih obiskov v Bruslju za udeležence programa ZN za strokovnjake na področju razoroževanja (Disarmament Fellows programme), namenjenih promociji in večji prepoznavnosti politik Unije na področju neširjenja orožja, razoroževanja in nadzora nad izvozom orožja,

                  —

                  razvojem pilotnega usposabljanja, v okviru katerega bi se študente dodiplomskega študija in podiplomske študente naravoslovnih znanosti ozaveščalo o nevarnostih širjenja orožja, tudi tistih, ki jih prinašajo znanstveni in tehnološki dosežki,

                  —

                  nadaljnjim vzdrževanjem, upravljanjem in razvojem spletne platforme in s tem povezanih družbenih omrežij, s čimer bi omogočili lažje navezovanje stikov, zagotavljali edinstveni forum za evropske raziskave na področju razoroževanja in neširjenja orožja, spodbujali mrežo, omogočali navezovanje stikov s svetovno skupnostjo na področju neširjenja orožja in razoroževanja ter promovirali izobraževalno ponudbo konzorcija, ki zajema tako usposabljanje na terenu kot e-učenje.

            2.   Organizacija mreže

      Mreža je dostopna vsem zadevnim možganskim trustom in raziskovalnim inštitutom iz Unije in pridruženih držav ter dosledno upošteva raznolikost mnenj v Uniji. V največjem možnem obsegu bo sodelovala v vseh dejavnostih konzorcija, da bi njeni člani lahko sooblikovali odločitve in bi jim bila zagotovljena prepoznavnost.
      Še naprej bo spodbujala stike znotraj evropske raziskovalne skupnosti na področju neširjenja orožja in razoroževanja ter si zlasti prizadevala doseči znanstvenike s področja naravoslovja, ki se ukvarjajo s kemično, biološko, radiološko in jedrsko varnostjo (KBRJ). Tudi v prihodnje bo lajšala stike med nevladnimi strokovnjaki, predstavniki držav članic in institucijami Unije. V skladu s strategijo EU proti širjenju orožja za množično uničevanje ter strategijo EU SALW bo pripravljena sodelovati z nevladnimi akterji iz tretjih držav.
      Mandat mreže zajema neširjenje orožja za množično uničevanje in njegovih izstrelitvenih sistemov, razoroževanje ter vprašanja v zvezi s konvencionalnim orožjem, vključno z osebnim in lahkim orožjem, pa tudi nadzor nad izvozom orožja in varnost v vesolju.
      Člani ustreznih pripravljalnih teles Sveta (na primer CONOP/CODUN in COARM) se lahko z mrežo posvetujejo o vprašanjih, povezanih z neširjenjem orožja in razoroževanjem ter konvencionalnim orožjem, tudi osebnim in lahkim orožjem, njihovi predstavniki pa se lahko udeležujejo njenih sestankov. Sestanki mreže so lahko organizirani hkrati s sestanki delovnih skupin, če je to mogoče.
      Mrežo bo še naprej vodil konzorcij EU za neširjenje orožja, ki ga sestavljajo FRS, HSFK/PRIF, IISS, SIPRI, IAI in VCDNP in ki bo pristojen za upravljanje projektov v tesnem sodelovanju s predstavniki VP.
      Konzorcij bo po posvetovanju s predstavniki VP in državami članicami na strokovne seminarje in velike letne konference povabil udeležence, ki so strokovnjaki za politike neširjenja orožja in razoroževanja v zvezi z orožjem za množično uničevanje in konvencionalnim orožjem, ter jih bo pozval, naj na posebnem spletnem mestu objavljajo prispevke in dejavnosti. Konzorcij bo prispeval tudi k razvoju kompetenc v zvezi z vprašanji neširjenja orožja in razoroževanja, s katerimi se ukvarjajo uradniki in akademiki v Uniji in drugod.
      3.   Opis projektov

      3.1   Projekt 1: Organizacija velike letne konference ter priprava poročila in/ali priporočil

      3.1.1   Namen projekta

      Velikih letnih konferenc o neširjenju orožja in razoroževanju se bodo udeleževali vladni strokovnjaki, neodvisni možganski trusti in drugi strokovnjaki z akademskega področja iz Unije, pridruženih držav in tretjih držav, ki bodo razpravljali in odločali o nadaljnjih ukrepih za preprečevanje širjenja orožja za množično uničevanje in njegovih izstrelitvenih sistemov ter medsebojno povezanih ciljih razoroževanja, obravnavali pa bodo tudi izzive v zvezi s konvencionalnim orožjem, vključno s preprečevanjem nedovoljene trgovine z osebnim in lahkim orožjem ter pripadajočim strelivom in onemogočanjem čezmernega kopičenja tega orožja in streliva. Letna konferenca kot osrednji dogodek projekta bo tudi v prihodnje namenjena ozaveščanju o strategiji EU proti širjenju orožja za množično uničevanje, strategiji EU SALW in novih smernicah za ukrepanje ter prizadevanjih institucij za njihovo izvajanje.
      Letne konference bodo namenjene tudi spodbujanju vloge in povezanosti evropskih možganskih trustov na področjih povezanih z neširjenjem orožja in razoroževanjem ter krepitvi zmogljivosti teh in drugih institucij, tudi na območjih po svetu, kjer je tovrstno strokovno znanje omejeno.
      Na letnih konferencah in morebitnih pripravljalnih srečanjih bodo obravnavana vprašanja v zvezi z neširjenjaemorožja in razoroževanjem, ki so pomembna za delo Evropske službe za zunanje delovanje (ESZD). Na podlagi teh razprav in drugega dela pod okriljem konzorcija bodo oblikovana poročila za zadevne politike in sklop priporočil za ukrepanje, ki se predložijo predstavnikom VP. Poročilo bodo prejele zadevne institucije Unije in države članice, na voljo pa bo tudi na spletu.
      3.1.2   Rezultati projekta

                  —

                  Nadaljnja organizacija velike mednarodne konference o neširjenju orožja in razoroževanju pod evropskim vodstvom, ki bo tudi v prihodnje ključno prizorišče za spodbujanje strateške razprave o ukrepih za preprečevanje širjenja orožja za množično uničevanje in njegovih izstrelitvenih sistemov, medsebojno povezanih ciljih razoroževanja ter izzivih v zvezi s konvencionalnim orožjem, vključno s preprečevanjem nedovoljene trgovine z osebnim in lahkim orožjem ter pripadajočim strelivom in onemogočanjem čezmernega kopičenja tega orožja in streliva,

                  —

                  boljša prepoznavnost in poznavanje politik Unije na področju neširjenja orožja za množično uničevanje ter osebnega in lahkega orožja in ukrepanja na področju kemične, biološke, radiološke in jedrske varnosti med vladnimi uradniki, akademiki in civilno družbo tretjih držav,

                  —

                  spodbuditev vloge in povezanosti mreže ter vloge Unije na tem področju, pa tudi izpopolnitev strokovnega znanja o neširjenju orožja v državah, kjer to znanje ni zadostno, vključno s tretjimi državami,

                  —

                  priprava poročil za zadevne politike in/ali priporočil za ukrepanje, ki bi pospešila izvajanje strategije EU proti širjenju orožja za množično uničevanje in strategije EU SALW ter ustvarila koristno podlago za ukrepe na področju preprečevanja širjenja orožja in ukrepe v zvezi s konvencionalnim orožjem, ki jih izvajata Unija in mednarodna skupnost,

                  —

                  izboljšanje ozaveščenost in znanja v institucijah Unije, državah članicah, civilni družbi in tretjih državah o nevarnostih, povezanih z orožjem za množično uničevanje in njegovimi izstrelitvenimi sistemi, tako da bo mogoče te nevarnosti bolje predvideti.

            3.1.3   Opis projekta

      V okviru projekta je predvidena organizacija treh velikih letnih konferenc in po potrebi pripravljalnih srečanj ter priprava povezanih poročil in/ali priporočil:

                  —

                  letna konferenca v Bruslju bi trajala en dan in pol, udeležilo pa bi se je do 300 strokovnjakov iz možganskih trustov, akademskih krogov in vlad iz Unije, pridruženih držav in tretjih držav, ki so specialisti za vprašanja neširjenja orožja, razoroževanja, nadzora nad orožjem ter konvencionalnega orožja, vključno z osebnim in lahkim orožjem,

                  —

                  pozornost bi bila namenjena izobraževanju strokovnjakov „naslednje generacije“, tudi iz držav zunaj Evrope in Severne Amerike, ki bodo dan pred konferenco ali po njej povabljeni na specializirano usposabljanje in spoznavanje zadevnih institucij Unije,

                  —

                  poročila za zadevne politike in/ali priporočila za ukrepanje bi spodbudila izvajanje strategije EU proti širjenju orožja za množično uničevanje in strategije EU SALW.

            3.2   Projekt 2: Organizacija letnih posvetovalnih srečanj Unije

      3.2.1   Namen projekta

      Projekt predvideva organizacijo treh letnih posvetovalnih srečanj ter pripravo s tem povezanih poročil in/ali priporočil. V okviru seminarjev bi bilo treba obravnavati kratko- in srednjeročne izzive Unije na področju neširjenja orožja in razoroževanja, zlasti kar zadeva orožje za množično uničevanje in njegove izstrelitvene sisteme, konvencionalno orožje, vključno z osebnim in lahkim, ter nove vrste orožja in izstrelitvenih sistemov. Nosilcem odločanja Unije bi bilo treba tudi omogočiti, da se osredotočijo na dolgoročnejše izzive in trende na področju neširjenja orožja in razoroževanja, pa tudi na druga pomembna vprašanja, ki presegajo njihovo običajno vsakodnevno delo.
      Posvetovalna srečanja bodo prav tako povečala povezanost evropskih možganskih trustov, specializiranih za vprašanja na področjih, povezanih z neširjenjem orožja in razoroževanjem, ter okrepila zmogljivosti na teh področjih, zlasti v regijah Unije, kjer bi se dalo tovrstno strokovno znanje izboljšati.
      3.2.2   Rezultati projekta

                  —

                  Izmenjava informacij in analiz v zvezi s trenutnimi trendi širjenja orožja med političnimi akterji in akademskimi strokovnjaki iz držav članic ter strokovnim osebjem ESZD in drugih institucij Unije,

                  —

                  razprava o najboljših načinih in sredstvih za izvajanje politik Unije proti širjenju orožja,

                  —

                  Uniji se zagotavljajo konstruktivne pripombe neodvisnih možganskih trustov Unije glede njene strategije proti širjenju orožja za množično uničevanje ter strategije SALW, hkrati pa se možganskim trustom zagotavljajo predlogi akterjev glede najpomembnejših strateških vprašanj, v zvezi s katerimi so potrebne nadaljnje raziskave,

                  —

                  opredelitev vprašanj s področja neširjenja orožja in razoroževanja, ki so pomembna za pripravo poročil za zadevne politike,

                  —

                  priprava poročil za zadevne politike in sklopa priporočil za ukrepanje, ki se predložijo predstavnikom VP.

            3.2.3   Opis projekta

      Projekt predvideva organizacijo treh letnih posvetovalnih srečanj ter pripravo s tem povezanih poročil in/ali priporočil. Dnevni red teh dogodkov se pripravi v tesnem sodelovanju z delovnimi skupinami Sveta za SZVP, pristojnimi za neširjenje orožja in razoroževanje (CODUN/CONOP) ter nadzor nad izvozom orožja (COARM). Na srečanjih bi bilo treba obravnavati kratko- in srednje-ročne izzive Unije na področju neširjenja orožja in razoroževanja za naslednje vrste orožja: orožje za množično uničevanje in njegove izstrelitvene sisteme, konvencionalno orožje, vključno z osebnim in lahkim orožjem, ter nove vrste orožja in izstrelitvenih sistemov.
      Letna posvetovalna srečanja trajajo en dan in pol, udeleži pa se jih do 100 posameznikov iz možganskih trustov, držav članic in institucij Unije, ki so specializirani za vprašanja neširjenja orožja in konvencionalnega orožja, vključno z osebnim in lahkim orožjem. Glavni namen teh seminarjev bi moralo biti posvetovanje med možganskimi trusti Unije za neširjenje orožja in razoroževanje ter Unijo in njenimi državami članicami. Letna posvetovalna srečanja bi morala biti v Bruslju.
      3.3   Projekt 3: Organizacija ad hoc seminarjev

      3.3.1   Namen projekta

      Projekt predvideva organizacijo do devetih ad hoc strokovnih seminarjev ter pripravo s tem povezanih poročil in/ali priporočil. Namen teh seminarjev bi moralo biti zlasti ad hoc posvetovanje med možganskimi trusti Unije za neširjenje orožja, Unijo in njenimi državami članicami, da se obravnavajo pomembni dogodki in možnosti politik Unije ter da se možganskim trustom, državam članicam in institucijam Unije omogoči doseganje ciljnih skupin v Uniji in zunaj nje.
      3.3.2   Rezultati projekta

                  —

                  Izmenjava informacij in analiz v zvezi s trenutnimi trendi širjenja orožja med političnimi akterji in akademskimi strokovnjaki iz držav članic ter strokovnim osebjem ESZD in drugih institucij Unije,

                  —

                  razprava o najboljših načinih in sredstvih za izvajanje politik Unije proti širjenju orožja,

                  —

                  Uniji se zagotavljajo konstruktivne pripombe neodvisnih možganskih trustov Unije glede njene strategije proti širjenju orožja za množično uničevanje in strategije SALW, hkrati pa se možganskim trustom zagotavljajo predlogi akterjev glede najpomembnejših strateških vprašanj, v zvezi s katerimi so potrebne nadaljnje raziskave,

                  —

                  opredelitev vprašanj s področja neširjenja orožja in razoroževanja, ki so pomembna za pripravo poročil za zadevne politike,

                  —

                  priprava poročil za zadevne politike in sklopa priporočil za ukrepanje, ki se predložijo predstavnikom VP. Ta poročila bi prejele zadevne institucije Unije in države članice.

            3.3.3   Opis projekta

      Projekt predvideva organizacijo do devetih ad hoc strokovnih seminarjev ter pripravo s tem povezanih poročil in/ali priporočil. Ad hoc seminarji trajajo največ dva dni, udeleži pa se jih do 45 posameznikov, ki se jih določi za vsak seminar posebej.
      3.4   Projekt 4: Publikacije

      3.4.1   Namen projekta

                  —

                  Zagotoviti informacije in analize o temah, povezanih z neširjenjem orožja za množično uničevanje in njegovih izstrelitvenih sistemov, konvencionalnim orožjem, vključno z osebnim in lahkim orožjem, ter razoroževanjem, pri čemer bi te informacije prispevale k političnemu in varnostnemu dialogu o teh vprašanjih, zlasti med strokovnjaki, raziskovalci in akademiki,

                  —

                  zagotoviti vir podatkov, ki ga lahko udeleženci zadevnih pripravljalnih teles Sveta uporabijo pri razpravi o politikah in praksah Unije na področju neširjenja orožja, nadzora nad orožjem in razoroževanja,

                  —

                  zagotoviti ideje, informacije in analize, ki lahko prispevajo k oblikovanju ukrepov za neširjenje orožja, nadzor nad orožjem in razoroževanje na ravni Unije.

            3.4.2   Rezultati projekta

                  —

                  Okrepitev političnega in varnostnega dialoga o ukrepih za preprečevanje širjenja orožja za množično uničevanje in njegovih izstrelitvenih sistemov, nadzor nad orožjem in razoroževanje, zlasti med strokovnjaki, raziskovalci in akademiki,

                  —

                  več ozaveščenosti, poznavanja in razumevanja v civilni družbi, zlasti v širšem okviru evropske mreže neodvisnih možganskih trustov za neširjenje orožja, in vladah, kar zadeva vprašanja, povezana s politikami Unije na področju neširjenja orožja, nadzora nad orožjem in razoroževanja,

                  —

                  zagotovitev političnih in/ali operativnih strateških možnosti VP, institucijam Unije in državam članicam,

                  —

                  razvoj ukrepov za preprečevanje širjenja orožja, nadzor nad orožjem in razoroževanje na ravni Unije na podlagi tozadevnih idej, informacij in analiz.

            3.4.3   Opis projekta

      Projekt predvideva pripravo in objavo do 20 strateških dokumentov. Te bo pripravil ali naročil konzorcij in ne bodo nujno predstavljali stališč institucij Unije ali držav članic. V njih bodo obravnavane teme, za katere je pristojen konzorcij. V vsakem dokumentu bodo začrtane politične in/ali operativne strateške možnosti. Vsi bodo objavljeni na spletnem mestu konzorcija.
      3.5   Projekt 5: Upravljanje in nadaljnji razvoj službe za pomoč uporabnikom

      3.5.1   Namen projekta

      Nadaljnje upravljanje in dodatni razvoj službe za pomoč uporabnikom v okviru konzorcija, ki naj bi zagotavljala ad hoc strokovni odziv na vsa vprašanja v zvezi z neširjenjem orožja in razoroževanjem, tako glede nekonvencionalnega kot konvencionalnega orožja, bosta prispevala k oblikovanju strateških ukrepov Unije v zvezi s specifičnimi in nujnimi vprašanji.
      3.5.2   Rezultati projekta

                  —

                  Obravnava prošenj ESZD za ad hoc raziskave o specifičnih vprašanjih, pri čemer se odziv zagotovi v dveh do treh tednih,

                  —

                  spodbujanje ad hoc dialoga o specifičnih temah med možganskimi trusti konzorcija in ESZD,

                  —

                  okrepitev temeljnega znanja v okviru razvijajočih se razprav o vprašanjih neširjenja orožja v Uniji,

                  —

                  omogočanje celovitega dostopa ESZD do strokovnega znanja konzorcija in njegovih sredstev za raziskave pri kratkoročnih in občasnih prošnjah.

            3.5.3   Opis projekta

      V okviru projekta se bo ESZD in ustreznim delovnim skupinam Sveta na prošnjo ESZD v dveh do treh tednih zagotovilo do osemnajst od 5 do 10 strani dolgih strokovnih mnenj o aktualnih vprašanjih neširjenja orožja in razoroževanja. Mnenja bodo temeljila na pregledu obstoječe znanstvene literature in primarnih virov (ne pa na izvirnem raziskovalnem delu). Morebitne teme bodo ob upoštevanju mednarodne agende ter prihodnjih dogodkov in strateških dokumentov Unije določene v dogovoru z ESZD. ESZD lahko zaprosi, da se takšno mnenje (a) predloži v dokumentu in/ali (b) predstavi v okviru seje CONOP ali COARM in/ali (c) zagotovi kot prispevek zunanjega strokovnjaka, kadar je treba mnenje zagotoviti nemudoma.
      3.6   Projekt 6: E-učenje

      3.6.1   Namen projekta

                  —

                  Okrepiti zmogljivosti nove generacije akademikov in strokovnjakov na področju neširjenja orožja in razoroževanja,

                  —

                  izboljšati podrobno poznavanje politik Unije za neširjenje orožja in razoroževanje po vsej Uniji in v tretjih državah,

                  —

                  prispevati h globalnim pobudam za boljše izobraževanje o neširjenju orožja in razoroževanju,

                  —

                  obnoviti in nadgraditi strokovno znanje o vprašanjih v zvezi z orožjem za množično uničevanje ter osebnim in lahkim orožjem v Uniji in partnerskih državah,

                  —

                  institucijam Unije in državam članicam ter evropski mreži možganskih trustov zagotoviti njihovim potrebam prilagojene in najnovejše informacije o vseh vprašanjih v zvezi z nadzorom nekonvencionalnega in konvencionalnega orožja.

            3.6.2   Rezultati projekta

                  —

                  Stalno izvajanje in izpopolnitev celovitega tečaja e-učenja, v okviru katerega se obravnavajo vsi pomembni vidiki neširjenja orožja in razoroževanja,

                  —

                  ozaveščanje učiteljev in vodij usposabljanja glede virov Unije za izobraževanje o neširjenju orožja in razoroževanju ter pomoč pri njihovi uporabi,

                  —

                  podpora vključevanju virov Unije za e-učenje v univerzitetne magistrske programe,

                  —

                  kombinacija e-učenja in usposabljanja v razredu („mešano učenje“) v okviru usposabljanja konzorcija za večjo ozaveščenost o širjenju orožja,

                  —

                  podrobnejše poznavanje politik Unije na področju neširjenja orožja in razoroževanja po vsej Uniji in v tretjih državah,

                  —

                  zagotavljanje odprtega izobraževalnega vira, ki se stalno posodablja, vsem deležnikom, vključenim v raziskave in načrtovanje na področju neširjenja orožja,

                  —

                  razvoj nadaljnjih spletnih vsebin za izboljšanje učnega načrta tečaja in zagotovitev ključnih dodatnih informacij strokovnjakom in akademikom na področju neširjenja orožja.

            3.6.3   Opis projekta

      Projekt bo osredotočen na razširjanje in uporabo orodja za e-učenje, vzpostavljenega na podlagi Sklepa 2014/129/SZVP, po vsem svetu.
      V ta namen se bo stalno izboljševala enostavnost uporabe spletnega mesta za e-učenje in njegovega dela s potrdili o izobraževanju, in sicer prek povratnih informacij udeležencev in ocenjevanja vedenja uporabnikov z različnimi statističnimi orodji. Posebna pozornost bo namenjena nadgradnji ponudbe e-učenja za uporabnike z okvarami vida ali sluha, da bi olajšali neovirano uporabo tečaja in omogočili čim večjo udeležbo. Izboljšala se bo tudi razumljivost celotnega tečaja, saj bodo specializirani materni govorci angleščine opravili celovit jezikovni pregled.
      Vseh 15 učnih enot bo posodobljenih, da bi udeležencem zagotovili čim aktualnejša dejstva in številke. Z ozaveščanjem in podpiranjem izobraževalnih ustanov se bo omogočila enostavna vključitev e-učenja v univerzitetne magistrske programe in druge izobraževalne ponudbe ter spodbudila uporaba tečaja e-učenja po vsem svetu.
      Med letoma 2018 in 2020 bo oblikovanih in danih na voljo do 5 dodatnih učnih enot. Te dodatne vsebine za e-učenje bodo pripravljene v tesnem posvetovanju z ESZD in državami članicami ter lahko spadajo v eno od naslednjih kategorij:

                  (a)

                  nadaljevalna učna enota, ki nadgrajuje obstoječo učno vsebino in zagotavlja podrobnejše znanje;

                  (b)

                  praktična učna enota, ki je osredotočena na praktično izvajanje režimov za neširjenje orožja ali nadzor izvoza;

                  (c)

                  akademska učna enota, ki zagotavlja teoretične razmisleke o neširjenju orožja in razoroževanju;

                  (d)

                  podporna učna enota, ki zagotavlja ključne informacije za boljše razumevanje širše problematike neširjenja orožja in razoroževanja (npr. pravnih, finančnih ali etičnih vidikov);

                  (e)

                  prilagojena učna enota, ki podpira specifične vaje v razredu in se uporablja v kombinaciji z njimi („mešano učenje“).

            3.7   Projekt 7: Pripravništva

      3.7.1   Namen projekta

                  —

                  Okrepiti zmogljivosti nove generacije akademikov in strokovnjakov na področju politike in načrtovanja neširjenja orožja,

                  —

                  izboljšati razumevanje politik Unije za neširjenje orožja in razoroževanje ter prevzemanje odgovornosti zanje po vsej Uniji,

                  —

                  razširiti in izboljšati poznavanje politik Unije glede osebnega in lahkega orožja ter orožja za množično uničevanje v tretjih državah,

                  —

                  vzpostaviti mreže mladih strokovnjakov na regionalni ravni, kjer si Unija zelo prizadeva za neširjenje orožja,

                  —

                  okrepiti zmogljivosti v okviru mreže,

                  —

                  obnoviti in nadgraditi strokovno znanje o vprašanjih v zvezi z orožjem za množično uničevanje ter osebnim in lahkim orožjem v Uniji in partnerskih državah.

            3.7.2   Rezultati projekta

                  —

                  Okrepitev zmogljivosti nove generacije akademikov in strokovnjakov na področju politike in načrtovanja neširjenja orožja,

                  —

                  podrobnejše poznavanje politik Unije na področju neširjenja orožja in razoroževanja po vsej Uniji,

                  —

                  boljše razumevanje strategij, politik in pristopov Unije na področju neširjenja orožja v tretjih državah,

                  —

                  vzpostavitev mrež mladih strokovnjakov in akademikov ter omogočanje sodelovanja v praksi,

                  —

                  okrepitev zmogljivosti glede politik Unije na področju orožja za množično uničevanje ter osebnega in lahkega orožja v okviru mreže.

            3.7.3   Opis projekta

      Projekt predvideva, da se do 36 študentom dodiplomskega študija ali mladim diplomatom zagotovi do trimesečno evropsko pripravništvo na področju neširjenja orožja in razoroževanja. Pripravništva bo organiziral, nadziral in dokumentiral konzorcij, zajemala pa bodo predavanja, razprave, usmerjeno preučevanje besedil in povezovanje projektov.
      Pripravništva lahko gostijo vse ustanove, ki so članice mreže. Od 36 pripravništev je 30 mest rezerviranih za evropske kandidate, preostalih 6 pa za neevropske kandidate, po možnosti iz Južne Azije, Vzhodne Azije, Bližnjega vzhoda in Severne Afrike.
      Kolikor je to mogoče, bodo vsi pripravniki povabljeni na konference in seminarje, ki jih v času njihovega pripravništva organizira konzorcij.
      3.8   Projekt 8: Študijski obisk Unije za udeležence štipendijskega programa ZN na področju razoroževanja

      3.8.1   Namen projekta

                  —

                  Izboljšati podrobno poznavanje in zagotoviti prepoznavnost politik Unije za neširjenje orožja in razoroževanje v tretjih državah,

                  —

                  obnoviti in nadgraditi strokovno znanje o vprašanjih v zvezi z orožjem za množično uničevanje ter osebnim in lahkim orožjem v tretjih državah, zlasti z ozaveščanjem o možnostih v okviru programov Unije za krepitev zmogljivosti na področjih, kot so nadzor nad izvozom orožja, neširjenje orožja in razoroževanje ter zmanjševanje kemičnih, bioloških, radioloških in jedrskih tveganj,

                  —

                  podpiranje prizadevanj ZN za izboljšanje izobraževanja o razoroževanju in spodbujanje multilateralizma.

            3.8.2   Rezultati projekta

                  —

                  Podrobnejše poznavanje in večja prepoznavnost politik Unije za neširjenje orožja in razoroževanje v tretjih državah,

                  —

                  okrepljeno strokovno znanje o orožju za množično uničevanje ter osebnem in lahkem orožju v partnerskih državah,

                  —

                  boljše izobraževanje ZN o razoroževanju.

            3.8.3   Opis projekta

      V okviru projekta se bodo štipendisti ZN na področju razoroževanja vsako leto udeležili dvo- ali tridnevnega študijskega obiska v Bruslju, ki bo zajemal seminarje s predavatelji iz institucij Unije in strokovnjaki iz mreže konzorcija ter obisk pomembnih lokacij. Obisk bo načrtovan tako, da bo uvrščen v evropski del štipendijskega programa, običajno pa bo potekal pred zasedanjem Generalne skupščine ZN.
      3.9   Projekt 9: Usposabljanje za večjo ozaveščenost o širjenju orožja

      3.9.1   Namen projekta

                  —

                  Ozaveščanje v okviru naravoslovnih znanosti in drugih zadevnih področij o tveganjih za širjenje orožja za množično uničevanje, povezanih z določenimi snovmi, programsko opremo in tehnologijo, ter o zadevnih mednarodnih pogodbah in mehanizmih,

                  —

                  krepitev zmogljivosti teh skupin za vzpostavitev notranjih mehanizmov za zagotavljanje skladnosti v njihovih ustanovah, da bi nadzirali tokove občutljivih tehnologij in varnost snovi,

                  —

                  institucijam Unije, državam članicam in mreži Unije za neširjenje orožja zagotoviti nove ideje o tehnološkem napredku in njegovem morebitnem vplivu na neširjenje orožja.

            3.9.2   Rezultati projekta

                  —

                  Okrepitev zmogljivosti nove generacije naravoslovcev in strokovnjakov z drugih zadevnih področij glede instrumentov in politik za neširjenje orožja,

                  —

                  prispevek k ciljem politike Unije za neširjenje orožja s krepitvijo ozaveščenosti o tveganjih glede širjenja orožja v strokah, v katerih so takšna tveganja pogosta in za katere je značilen velik tehnološki napredek,

                  —

                  kombinacija učenja na daljavo (e-učenje) in usposabljanja na kraju samem („mešano učenje“).

            3.9.3   Opis projekta

      V okviru tega projekta bo oblikovan pilotni tečaj za ozaveščanje dodiplomskih in podiplomskih študentov naravoslovja in drugih zadevnih smeri o tveganjih glede širjenja orožja. To bo vključevalo določitev posebnega učnega načrta za dve različni ciljni skupini (npr. z biomedicinskega, strojnega ali jedrskega področja) in izvedbo pilotnega tečaja za vsako od teh skupin.
      3.10   Projekt 10: Upravljanje spletne platforme

      3.10.1   Namen projekta

      Vzdrževanje in razvoj spletnega mesta bosta olajšala stike med člani mreže v času med posameznimi srečanji in pospešila dialog o raziskavah med možganskimi trusti za neširjenje orožja. Namensko zasnovano spletno mesto, na katerem si lahko člani mreže izmenjujejo informacije in zamisli ter objavljajo študije o neširjenju orožja za množično uničevanje in njegovih izstrelitvenih sistemov ter o vprašanjih v zvezi s konvencionalnim orožjem, vključno z osebnim in lahkim orožjem, bi lahko koristilo tudi institucijam Unije in državam članicam. Projekt bo omogočil nadaljnje ukrepanje prek spleta po dogodkih in nove možnosti za evropske raziskave. Prispeval bo k učinkovitemu širjenju rezultatov raziskav v skupnosti možganskih trustov in vladnih krogih. To bo omogočilo boljše predvidevanje in poznavanje nevarnosti, povezanih s širjenjem orožja za množično uničevanje in njegovih izstrelitvenih sistemov ter konvencionalnim orožjem, tudi glede nedovoljene trgovine z osebnim in lahkim orožjem ter pripadajočim strelivom in čezmernega kopičenja tega orožja in streliva.
      3.10.2   Rezultati projekta

                  —

                  Upravljanje platforme, kjer si lahko možganski trusti za neširjenje orožja stalno izmenjujejo neodvisna mnenja in analize o vprašanjih širjenja orožja za množično uničevanje in konvencionalnega orožja, vključno z osebnim in lahkim orožjem,

                  —

                  razširitev, upravljanje in posodobitev obstoječe mreže neodvisnih možganskih trustov,

                  —

                  spodbuditev boljšega razumevanja strategije EU proti širjenju orožja za množično uničevanje in strategije EU SALW v civilni družbi ter zagotavljanje vmesnika med Unijo in mrežo možganskih trustov,

                  —

                  omogočanje stalnega in brezplačnega prenosa dokumentov s srečanj mreže ter neodvisnih možganskih trustov, ki želijo rezultate svojih raziskav objaviti brez finančnega nadomestila,

                  —

                  večja ozaveščenost in poznavanje v okviru institucij Unije, držav članic, civilne družbe in tretjih držav o nevarnostih, povezanih s konvencionalnim orožjem ter orožjem za množično uničevanje in njegovimi izstrelitvenimi sistemi, tako da bo mogoče te nevarnosti bolje predvideti.

            3.10.3   Opis projekta

                  —

                  Da bi omogočili dejavno spletno komuniciranje in izmenjavo informacij med člani mreže v znanem okolju, bi lahko uporabili tehnologijo, ki jo sicer uporabljajo družabna omrežja, če bi bilo to izvedljivo in ustrezno,

                  —

                  konzorcij, ki je pristojen za projekt, bo odgovoren za spletno gostovanje, oblikovanje spletnega mesta in njegovo tehnično vzdrževanje,

                  —

                  na podlagi politik Unije v zvezi z vprašanji širjenja orožja za množično uničevanje in konvencionalnega orožja, vključno z osebnim in lahkim orožjem, bo redno pripravljena ustrezna dokumentacija, ki bo podprla zadevne politike,

                  —

                  publikacije konzorcija se bodo spodbudile in podprle s specifičnimi evidencami,

                  —

                  konference, ki jih organizira konzorcij, se bodo oglaševale in prenašale na spletnem mestu (ozadja, dnevni redi, predstavitve, videoposnetki odprtih sej, če je to ustrezno),

                  —

                  na spletnem mestu bo na voljo konzorcijev tečaj e-učenja. Za člane mreže in uradnike Unije bo razvit poseben intranetni dostop (celovito orodje za tečaj e-učenja),

                  —

                  vsaka dva meseca bodo objavljene posebne strani o aktualnih temah v zvezi s širjenjem orožja za množično uničevanje in konvencionalnim orožjem, vključno z osebnim in lahkim orožjem.

            4.   Trajanje

      Celotno predvideno trajanje izvajanja projektov je 42 mesecev.
      5.   Upravičenci

      5.1   Neposredni upravičenci

      Predlagani projekti ustrezajo namenom SZVP in prispevajo k uresničevanju strateških ciljev iz strategije EU proti širjenju orožja za množično uničevanje in strategije EU SALW.
      5.2   Posredni upravičenci

      Posredni upravičenci projekta so:

                  (a)

                  neodvisni možganski trusti in akademiki iz Unije in tretjih držav, ki se posebej posvečajo vprašanjem v zvezi z neširjenjem orožja, razoroževanjem in konvencionalnim orožjem, vključno z osebnim in lahkim orožjem;

                  (b)

                  institucije Unije, vključno z izobraževalnimi ustanovami, študenti in vsemi drugimi, ki imajo dostop do tečaja e-učenja;

                  (c)

                  države članice,

                  (d)

                  tretje države.

            6.   Udeležene tretje osebe

      Projekti bodo v celoti financirani s tem sklepom. Strokovnjaki iz mreže se lahko štejejo za udeležene tretje osebe. Delovali bodo v skladu s svojimi standardnimi pravili.
      7.   Usmerjevalni odbor

      Usmerjevalni odbor tega projekta bodo sestavljali predstavniki VP in subjekta, zadolženega za izvajanje, iz točke 8 te priloge. Usmerjevalni odbor bo redno in vsaj enkrat letno preučil izvajanje tega sklepa, pri čemer bo uporabil tudi elektronska sredstva sporazumevanja.
      8.   Subjekt, zadolžen za izvajanje

      Za tehnično izvajanje tega sklepa bo zadolžen konzorcij, pri tem pa ga bo nadziral VP. Konzorcij bo pri izvajanju svojih dejavnosti po potrebi sodeloval z VP, državami članicami, drugimi državami pogodbenicami in mednarodnimi organizacijami.